‘চতুর্থবারের জন্য মুখ্যমন্ত্রী হবেন মমতা’ ঘোষণা অখিলেশের

কলকাতা: এসআইআরের আবহে মঙ্গলবার দুপুরে নবান্নে মুখ্যমন্ত্রী তথা তৃণমূল সুপ্রিমো মমতা বন্দ্যোপাধ্যায়ের (Mamata Banerjee) সঙ্গে বৈঠকে সারলেন সমাজবাদী পার্টির নেতা অখিলেশ যাদব (Akhilesh Yadav)। SIR বিতর্কের মধ্যেই দিল্লি সফরের আগে নবান্নে মমতা বন্দ্যোপাধ্যায় (Mamata Banerjee) ও অখিলেশ যাদবের বৈঠক, জাতীয় স্তরে বিরোধী ঐক্যে আরও জোর দেওয়ার ইঙ্গিত। বৈঠক শেষে সাংবাদিকদের মুখোমুখি হয়ে বিজেপি ও কমিশনকে একযোগে নিশানা করেন অখিলেশ। অখিলেশ যাদব সাংবাদিকদের সামনে বলেন,‘যোগ্য ভোটারদের নাম কাটার উদ্দেশ্যেই এখানে SIR। দিদির কাছে ইডি হেরেছে, এ বার হারবে বিজেপি। ডিজিটাল ডাকাতি রুখে দিয়েছেন দিদি।’

আসন্ন বিধানসভা নির্বাচনের পর ‘দিদি’ই বাংলায় চতুর্থবারের জন্য মুখ্যমন্ত্রী হবেন বলেই আত্মবিশ্বাসী অখিলেশ যাদব।নবান্নে বৈঠকের পর মমতা এবং অখিলেশ যৌথভাবে সাংবাদিকদের মুখোমুখি হন। মমতা জানান, এদিন খুব অল্প সময় দু’জনের নবান্নে বৈঠক হয়েছে। এরপর অখিলেশ বলেন, “দিদির কাছে ইডি হেরেছে। এবার বিজেপি হারবে। গোটা দেশে বিজেপির মোকাবিলা করতে পারেন একমাত্র দিদি।”অখিলেশের বক্তব্যে এদিনও উঠে আসে আইপ্যাকের অফিস ও কর্ণধারে প্রতীক জৈনের বাড়িতে ইডির তল্লাশির কথা। তাঁর মন্তব্য, বিজেপি এখনও পেনড্রাইভের ‘পেন’ ভুলতে পারেনি, আর বাংলায় মুখ্যমন্ত্রী মমতা বন্দ্যোপাধ্যায় ইডিকে পরাস্ত করেছেন মেনে নিতে পারছে না গেরুয়া শিবির।

আরও পড়ুন: শুভেন্দু অধিকারীর রক্ষা কবচের মেয়াদ বাড়াল কলকাতা হাইকোর্ট

অখিলেশ বলেন, “মমতা বন্দ্যোপাধ্যায় বিজেপির বিরুদ্ধে একা মোকাবিলা করছেন। ওরা অনেক সমস্যা করছে। SIR নিয়ে এসেছে বাংলার জন্য। যাতে ভোট বেশি করে মানুষ দেয় সেটা না দেখে SIR করে আমজনতাকে হেনস্থা করছে। মুখ্যমন্ত্রীর পাশে দাঁড়িয়ে এসআইআর-এর বিরোধিতায় সরব হন অখিলেশ।তাঁর দাবি, “বাংলায় হারতে চলেছে বিজেপি। তাই ভোট কাটার জন্য এসআইআর। এটাই কমিশনের লক্ষ্য। কমিশনকে অস্ত্র করেছে বিজেপি।”অখিলেশ আরও বলেন, “বিজেপি বাংলায় সফল হবে না। বাংলায় চতুর্থবারের জন্য মুখ্যমন্ত্রী হবেন দিদিই।” অখিলেশের মন্তব্যে স্পষ্ট বাংলার ভোটের অঙ্কে বিজেপির ভবিষ্যৎ নিয়ে তিনি কোনও সংশয় দেখছেন না।